હું વાર્તા કેવી રીતે લખું છું એનો ટૂંકો ને ટચ જવાબ તો એ છે કે પેનથી કાગળ ઉપર ગુજરાતી કક્કો શીખ્યો છું તે દ્વારા ! પરંતુ આ જવાબ સંતોષ આપે તેવો નથી તે હું જાણું છું. એમ તો દરેક પત્ર, નામું અને નોંધો લખનાર પણ એ જ રીતે લખે છે. પરંતુ બીજું લખવું અને વાર્તા લખવી તેમાં તફાવત છે. વાર્તા એ સર્જન ગણાય છે અને તેનો વ્યાપાર જાણવાની ઉત્સુક્તા સર્જનનો રસાસ્વાદ કરનારને સહેજે રહે છે. લખનારની ટેવો જાણવાની ઉત્સુકતા પણ જોવા મળે છે.